*Projekts*

LATVIJAS REPUBLIKAS MINISTRU KABINETA

SĒDES PROTOKOLS

## Rīgā Nr. 2020.gada

## **.§**

**Informatīvais ziņojums “Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai”**

1. Pieņemt zināšanai Finanšu ministrijas iesniegto informatīvo ziņojumu “Par nodokļu politikas attīstības virzieniem, valsts sociālās ilgtspējas un ekonomikas konkurētspējas veicināšanai” (turpmāk – informatīvais ziņojums).
2. Lai nekavējoties risinātu informatīvajā ziņojumā identificētās problēmas, kas saistītas ar sociālo un veselības nodrošinājuma nepietiekamību nodarbinātām personām, uzdot atbildīgajai ministrijai izstrādāt un atbildīgajam ministram kā Ministru kabineta lietu iesniegt Ministru kabinetā šādus normatīvo aktu grozījumus kopā ar likumprojektu "*Par vidēja termiņa budžeta ietvaru 2021., 2022. un 2023.gadam" un likumprojekta "Par valsts budžetu 2021. gadam"*:
	1. **Labklājības ministrijai**:
		1. likumā *“Par valsts sociālo apdrošināšanu”*, lai no 2021.gada ieviestu minimālo valsts sociālās apdrošināšanas obligāto iemaksu objektu vispārējā nodokļu režīmā un alternatīvajos nodokļu režīmos nodarbinātajiem, kuru ienākumi mēnesī nesasniedz minimālās algas apmēru;
		2. likumā *“Par valsts sociālo apdrošināšanu”*, lai no 2022.gada veiktu izmaiņas attiecībā uz saimnieciskās darbības veicējiem (pašnodarbinātām personām) vispārējā režīmā, paredzot, ka par saimnieciskās darbības ienākumiem ienākumu daļai virs 20 004 *euro* gadā valsts sociālās apdrošināšanas obligātās iemaksas veic no visa saimnieciskās darbības ienākuma;
		3. likumā *“Par valsts sociālo apdrošināšanu”*, lai no 2023.gada veiktu izmaiņas attiecībā uz saimnieciskās darbības veicējiem (pašnodarbinātām personām), paredzot, ka valsts sociālās apdrošināšanas obligātās iemaksas veic pilnā apmērā no faktiskajiem ienākumiem, bet ne mazāk kā minimālo valsts sociālās apdrošināšanas obligāto iemaksu objektu;
		4. likumā *“Par valsts sociālo apdrošināšanu”*, lai no 2021.gada izslēgtu no normatīvajiem aktiem autoratlīdzību saņēmēju speciālo valsts sociālās apdrošināšanas režīmu;
	2. **Finanšu ministrijai**:
		1. likumā *“Par iedzīvotāju ienākuma nodokli”,* paredzot no 2021.gada samazināt progresīvo iedzīvotāju ienākuma nodokļa likmi līdz 31,0 procentam ienākumiem, kas lielāki par 62 800 *euro* gadā, ņemot vērā, ka no 2021.gada tiek samazināta valsts sociālās apdrošināšanas obligāto iemaksu likme un attiecīgi mainīta solidaritātes nodokļa likme,
		2. *Solidaritātes nodokļa likumā*, no 2021.gada nosakot solidaritātes nodokļa likmi atbilstoši normatīvajos aktos noteiktajām valsts sociālās apdrošināšanas obligāto iemaksu likmēm un mainot solidaritātes nodokļa ieņēmumu sadalījumu, lai nodrošinātu, ka iedzīvotāju ienākuma nodokļa kontā Valsts kasē ieskaita solidaritātes nodokļa ieņēmumus 10 procentpunktu apmērā, kā arī nosakot, ka solidaritātes nodokļa daļa, kas līdz šim tika reģistrēta nodokļa maksātāja personīgajā kontā saskaņā ar likumu “Par valsts pensijām, no 2021.gada tiek novirzīta valsts pensiju speciālajā budžetā nepersonalizēti.
		3. Ministru kabineta 2017.gada 14.novembra noteikumos Nr.676 *“Noteikumi par neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai”*, lai no 2021.gada samazinātu darba spēka nodokļu slogu personām ar zemiem un vidējiem ieņēmumiem, palielinot gada apliekamā ienākuma apmēru līdz 21 600 *euro* (1800 *euro* mēnesī), līdz kuram piemēro maksimālo gada neapliekamo minimumu un gada apliekamā ienākuma apmēru, virs kura nepiemēro gada diferencēto neapliekamo minimumu un saglabājot līdzšinējo maksimālo gada neapliekamo minimuma apmēru.
		4. *Mikrouzņēmumu nodokļa likumā*, lai no 2021.gada pakāpeniski ierobežotu mikrouzņēmumu nodokļa režīmu, paredzot noteikt, ka no 2021.gada mikrouzņēmumu nodokli var attiecināt tikai uz vienu personu – mikrouzņēmumu īpašnieku un mikrouzņēmumu nodokļa likme apgrozījumam līdz 20 000 *euro* gadā ir 25 procenti, bet par apgrozījuma pārsniegumu virs 20 000 euro gadā – 40 procenti;
		5. likumā *“Par iedzīvotāju ienākuma nodokli”*, lai no 2021.gada izslēgtu no normatīvajiem aktiem autoratlīdzību saņēmēju speciālo režīmu, paredzot, ka nodokļa maksātājiem, kas gūst saimnieciskās darbības ieņēmumus no zinātnes, literatūras un mākslas darbu radīšanas, kā arī par atklājumiem, izgudrojumiem un no rūpniecisko paraugu radīšanas, attiecībā uz minētajiem ieņēmumiem pastāv izvēles iespēja piemērot saimnieciskās darbības izdevumus uz attaisnojuma dokumentu pamata likumā noteiktajā kārtībā vai piemērot izdevumu normu 25 procentu apmērā no ieņēmumiem;
		6. likumā *“Par iedzīvotāju ienākuma nodokli”*, lai no 2021.gada sašaurinātu speciālo režīmu patentmaksātājiem, paredzot, ka no 2021.gada tiek saglabātas tikai samazinātās patentmaksas, kuru maksātāji var personas, kurām piešķirta vecuma pensija, un personas ar 1. vai 2.grupas invaliditāti, atļaujot šo režīmu piemērot tikai samazinātās patentmaksas maksātājiem – pensionāriem un personām ar invaliditāti;
		7. likumā “*Par iedzīvotāju ienākuma nodokli*”, nodrošinot grozījumu izstrādi, lai īstenotu informatīvā ziņojuma 7.1., 7.2. un 7.3. nodaļā minētos pasākumus;
		8. likumā *“Par akcīzes nodokli”*, lai no 2021.gada pakāpeniski paaugstinātu akcīzes nodokļa likmes cigaretēm, tabakas izstrādājumiem un karsējamai tabakai, kā arī vienkāršotu un paaugstinātu akcīzes nodokļa likmes elektroniskajās cigaretēs izmantojamiem šķidrumiem un ieviestu akcīzes nodokli elektroniskajās cigaretēs izmantojamo šķidrumu sagatavošanas sastāvdaļām, kā arī jaunieviestiem tabakas produktiem;
		9. *Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā*, lai no 2021.gada indeksētu uzņēmumu vieglo transportlīdzekļu nodokļa likmes, ņemot vērā inflācijas pieauguma tempu no 2017.gada, kā arī papildus likmes transportlīdzekļiem, kuru motora tilpums pārsniedz 3000 cm3, noteikšanai;
		10. *Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā*, lai no 2021.gada noteiktu papildus uzņēmumu vieglo transportlīdzekļu nodokļa likmi transportlīdzekļiem, kuru motora tilpums pārsniedz 3000 cm3;
		11. *Pievienotās vērtības nodokļa likumā*, lai no 2021.gada arī turpmāk saglabātu Covid-19 izraisītās krīzes laikā noteikto 30 dienu termiņu pievienotās vērtības nodokļa pārmaksas izvērtēšanai un atmaksai, tādējādi veicinot savlaicīgu naudas līdzekļu atgriešanu pievienotās vērtības nodokļa maksātājiem.
	3. **Satiksmes ministrijai**:
		1. *Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā*, lai no 2021.gadapiemērotu jaunu transportlīdzekļa ekspluatācijas nodokļa likmju aprēķinu tiem transportlīdzekļiem, kuriem CO2 izmeši ir noteikti atbilstoši jaunajai CO2 izmešu metodei;
		2. *Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā*, lai no 2021.gada kravas transportlīdzekļiem ar pilnu masu līdz 3,5 t (kategorija N1) noteiktu vieglo transportlīdzekļu TEN piemērošanas principu, kravas transportlīdzekļiem ar pilnu masu no 3.5t līdz 12 t piemērot TEN likmes, ņemot vērā EURO izmešu standartu, kravas transportlīdzekļiem ar pilnu masu virs 12 t piemērot TEN likmes, ņemot vērā EURO izmešu standartu un asu skaitu;
		3. *Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā (kā atsevišķu šā likuma nodaļu)*, lai no 2021.gada atjaunotu vieglo automobiļu reģistrācijas nodokli, ar mērķi novērst vecu un ekoloģiski kaitīgu vieglo automobiļu ieplūšanu no Rietumeiropas un reģistrēšanu Latvijā, kā arī atjaunotu reģistrācijas nodokli motocikliem, ņemot vērā motora darba tilpumu (cm3) (kopīgi ar Finanšu ministriju un Vides aizsardzības un reģionālās attīstības ministriju).
3. **Ekonomikas ministrijai**, definējot mērķus un sasniedzamos rezultātus, viena mēneša laikā pēc informatīvā ziņojuma apstiprināšanas Ministru kabineta sēdē izstrādāt normatīvo aktu grozījumu projektu, kas paredz piemērot par samazinātu akcīzes nodokļa likmi dabasgāzei, ko izmanto transportā, un kas ietver komercdarbības atbalsta piešķiršanas prasības atbilstoši piemērojamajam komercdarbības atbalsta regulējumam. **Ekonomikas ministrijai** saskaņot komercdarbības atbalsta pasākumu ar Eiropas Komisiju. Sagatavotos normatīvo aktu grozījumus virzīt kā Ministru kabineta lietu un iesniegt Ministru kabinetā pēc Eiropas Komisijas saskaņojuma saņemšanas par plānotā komercdarbības atbalsta pasākuma saderību ar Eiropas Savienības iekšējo tirgu.
4. Papildus iepriekš minētajam uzdot **Labklājības ministrijai** viena mēneša laikā pēc informatīvā ziņojuma apstiprināšanas Ministru kabineta sēdē aprēķināt **un iesniegt Finanšu ministrijai** budžeta izdevumu pieaugumu, kas veikto normatīvo aktu grozījumu rezultātā radīsies no bezdarbnieku pabalstiem, slimības lapām u.tml. izdevumiem.
5. Ņemot vērā Covid-19 infekcijas izraisīto seku nenoteiktību valsts ekonomiskajā izaugsmē, atcelt vidēja termiņa valsts nodokļu politikas pamatnostādņu izpildes termiņu. Saskaņā ar Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019.gada 7.maija rīkojumu Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai”) 5.1.uzdevumu Finanšu ministrijai kopīgi ar valdības sociālajiem un sadarbības partneriem līdz 2020.gada 31.maijam bija jāizstrādā un jāiesniedz Ministru kabinetā vidēja termiņa valsts nodokļu politikas pamatnostādnes.

Ministru prezidents A.K. Kariņš

Valsts kancelejas direktors J.Citskovskis

Finanšu ministrs J. Reirs

V.Jurevica 67 095560

viktorija.jurevica@fm.gov.lv